b'\n_START_ARTICLE_\nEspiritu Santo\n_START_PARAGRAPH_\nAng Espiritu Santo (literal na Banal na Hininga o Banal na Hangin) ay isa sa tatlong persona o katauhan ng Diyos, na kabilang sa tinatawag na Banal na Katatluhan. Sa Lumang Tipan ng Bibliya, sinasabing masigla ang Espiritu Santo sa paglikha ng daigdig. Pinuno rin ng Espiritu Santo ng mga kapangyarihan ang piling mga tao sa loob ng mga natatanging panahon. Ito ang espiritung kumilos upang makapag-akda ng mga aklat o kasulatan ang mga manunulat sa Banal na Kasulatan. Sa Kristiyanismo, sinasabing nang dahil sa pagkamatay at sa muling pagkabuhay ni Hesus, nabubuhay na sa ngayon ang Espiritu Santo sa lahat ng mga mamamayan ng Diyos. Siya ang nagiging sanhi ng pagiging bago ng mga tao, at siya ring nagtuturo at nagbibigay sa sangkatauhan ng kalayaan sa pagkakaroon ng bagong buhay. Kung kailangan ng tao ng pagliliwanag ng isipan, sa Espiritu Santo ito hinihiling.'